"Ca urmare a analizării protocolului de constituire a Alianţei electorale dintre Partidul Uniunea Salvaţi România (USR), Partidul Mişcarea Populară (PMP) şi Partidul Forţa Dreptei cu denumirea 'Alianţa DREAPTA UNITĂ USR – PMP – FORŢA DREPTEI', formulată de Partidul Uniunea Salvaţi România (USR), reprezentat prin Cătălin Drulă, de Partidul Mişcarea Populară (PMP), reprezentat prin Eugen Tomac şi Ionuţ Simionca, respectiv de Partidul Forţa Dreptei, reprezentat prin Ludovic Orban, (…) ţinând cont de documentele depuse de către USR în susţinerea protocolului de alianţă, respectiv de PSD în sensul respingerii protocolului de alianţă, precum şi de opiniile exprimate în cadrul dezbaterilor de membrii Biroului Electoral Central în şedinţa din data de 17 martie, BEC va respinge protocolul de constituire a Alianţei electorale dintre Partidul Uniunea Salvaţi România, Partidul Mişcarea Populară şi Partidul Forţa Dreptei", se precizează în decizia Biroului Electoral Centrale pentru alegerile din 9 iunie.
Conform sursei citate, s-au avut în vedere "punctele exprimate de cei care au promovat respingerea protocolului alianţei", BEC menţionând în decizie că "la poziţia nr. 62 din Registrul partidelor politice, preşedinte al Partidului Mişcarea Populară este Cristian Diaconescu, acesta fiind cel în drept să reprezinte PMP".
"Luând în considerare că, din partea Partidului Mişcarea Populară, protocolul de constituire a alianţei electorale a fost semnat de Eugen Tomac şi Ionuţ Simionca, Biroul Electoral Central ia act de faptul că nici Eugen Tomac şi nici Ionuţ Simionca nu apar înscrişi în Registrul partidelor politice ca preşedinte al PMP", se mai explică în decizia BEC.
Nimeni nu poate lua dreptul de candida al Alianţei Dreapta Unită, acest drept fiind "fundamentul democraţiei" a declarat, duminică, preşedintele USR, Cătălin Drulă.
Liderul USR a participat, alături de preşedintele Forţa Dreptei, Ludovic Orban, preşedintele PMP, Eugen Tomac şi primarul Capitalei, Nicuşor Dan, la declaraţii comune de presă, în Piaţa Universităţii, ocazie cu care a fost dat startul strângerii de semnături pentru alegerile europarlamentare şi locale.
Cătălin Drulă a calificat această decizie ca fiind "abuzivă, direcţionată de PSD, făcută la cererea PSD".
"Vom căuta dreptatea la Înalta Curte. Va fi un termen de urgenţă şi mâine sau poimâine vom avea o pronunţare definitivă. (…) Nu ne poate lua nimeni dreptul de a candida, este fundamentul democraţiei – libera asociere şi alegerile libere. S-a ajuns mult prea departe", a transmis preşedintele USR.
Eugen Tomac şi-a exprimat speranţa că justiţia va face dreptate. "Sper că justiţia română va face dreptate, iar românii vor avea pe 9 iunie cu cine vota – o alternativă puternică", a arătat liderul PMP.